Hvis en dansk statsborgers telefon- eller internetkommunikation skal overvåges, går politiet eller PET i dag til teleoperatørerne for at få adgang til oplysningerne. Og det sker kun med en dommerkendelse i hånden.

Men Forsvarets Efterretningstjeneste (FE) skal formentlig have fri adgang til danskeres kommunikation, når de tager teleudstyr med til udlandet, hvis regeringen kommer igennem med sin nye terrorpakke.

Juridiske eksperter og Dommerforeningen har advaret kraftigt imod, at regeringen bryder med et fundamentalt princip i retsstaten, og Teleindustrien melder sig nu i koret af kritikere.